寄題餘姚嚴公堂
作者：范浚
朝代：宋

paragraphs: 漢家蒲車邀客星，嚴公高舉鴻冥冥。
故人作帝且不屈，肯復俯首趨羣卿。
姚江知是公卿聚，鄉人尚敬陳山墓。
寧須封鬣卧麒麟，古隴荒凉名自著。
徐侯健令聊弦歌，草鞠犴圄庭張羅。
作堂縣圃得面勢，正見列岫青峨峨。
堂名不爲遊觀設，標榜嚴公仰前哲。
令方冰蘗事清修，日企陳山思砥節。
世人慕貴不足論，下馬泣拜汾陽墳。
令今但望釣翁塚，好尚與俗真蕕薰。
往聞范公當守睦，嚴瀨奉祠初結屋。
至今壓水抗軒楹，高椓簷牙映喬木。
此堂徐侯能始基，後來繼者知爲誰。
堊丹他日儻漫漶，補理勿廢茲良規。